প্রধানমন্ত্রীর পদের জন্য লড়বেন ছ’জন প্রার্থী। বিরোধীদের মধ্যে প্রার্থী নিয়ে ঐকমত্য না হওয়ায় এমন পরিস্থিতি তৈরি হয়েছে। আজ, মঙ্গলবারই নির্বাচন। তার আগে ছয় প্রার্থীই মনোনয়ন জমা দিয়েছেন। পানামা কেলেঙ্কারিতে অভিযুক্ত নওয়াজ শরিফকে সে দেশের সুপ্রিম কোর্ট প্রধানমন্ত্রী পদ থেকে পদচ্যুত করে। আপাতত তাঁর দায়িত্ব সামলাচ্ছেন প্রাক্তন পেট্রোলিয়াম মন্ত্রী শাহিদ খকন আব্বাসি। সেই আব্বাসির বিরুদ্ধে লড়াইয়ে মঙ্গলবার মনোনয়পত্র জমা দিয়েছেন পাঁচ জন প্রার্থী। পাক প্রেসিডেন্ট মামুন হুসেন আগামিকাল ন্যাশনাল অ্যাসেম্বলির নেতা নির্বাচনে বিশেষ অধিবেশন ডেকেছেন। এর আগে সোমবার নিজেদের মধ্যে বৈঠক করে বিরোধী দলগুলি। ওই বৈঠকে নওয়াজ মনোনীত আব্বাসির বিরুদ্ধে কোনও এক জনের নাম উঠে আসেনি। এ দিন নওয়াজের দল পিএমএল-এন (পাকিস্তান মুসলিম লিগ-নওয়াজ)-এর প্রার্থী তথা অন্তবর্তীকালীন প্রধানমন্ত্রী আব্বাসির পাশাপাশি মনোনয়নপত্র জমা দিলেন আওয়ামি মুসলিম লিগের শেখ রশিদ শেখ। তাঁকে সমর্থন করছে ইমরান খানের দল তেহরিক-ই-ইনসাফ। তবে রশিদের সমর্থনে এগিয়ে আসতে নারাজ পাকিস্তান পিপলস পার্টি (পিপিপি)। কারণ, পিপিপি-র নেতা তথা প্রাক্তন প্রেসিডেন্ট আসিফ আলি জারদারির বিরুদ্ধে দুর্নীতির অভিযোগ এনেছেন রশিদ শেখ। ফলে, ন্যাশনাল অ্যাসেম্বলির নেতা খুরশিদ শাহ ও নাভিদ কমরকে সমর্থন করবে বলে জানিয়েছেন পিপিপি নেতৃত্ব। একই সঙ্গে মুত্তাহিদা কওমি মুভমেন্ট-পাকিস্তানের কিশওয়ার জেহরা ও জামাত-ই-ইসলামি দলের সাহিবজাদা তারিকুল্লাও তাঁদের মনোনয়নপত্র জমা দিয়েছেন।